མེ་ཏོག་ཀ་དམ་པའི་དཔེར་གསུངས་པ་ནི།འཇམ་རྩུབ་དང་དབྱིབས་གཟུགས་གཉིས་ཀྱི་སྒོ་ནས་མེ་ཏོག་ཀ་དམ་པ་དཔེ་རུ་མཛད་པ་གསལ་ཞིང་།ཕྱི་ངོས་སུ་ཅུང་ཙམ་རྩུབ་མོ་ཡོད་ན་འདྲེད་གདར་མི་ཤོར་བརྟན་པོ་ཡོང་བ་དང་།དབྱིབས་ཟླུམ་པོའི་ཁྱད་པར་ནི་ནང་གི་ཆུ་ཕྱི་རོལ་དུ་གང་བྱུང་དུ་མི་འབོར་བའི་གནད་ཀ་ཡིན་པར་སེམས།མདོར་ན་གོང་གི་མདོ་དང་བསྟན་བཅོས་དེ་དག་གིས་དགོངས་པ་བསྡུས་ན་ཆོལ་ཟངས་ནི་དགེ་སློང་ལ་ཉེ་བར་མཁོ་བའི་ཆུ་ཟངས་སམ་ཆུ་རྫ་ཆེན་པོ་ཞིག་ཡིན་པར་གསལ་ལོ།འོ་ན་ཆོལ་ཟངས་དང་ལྷུང་བཟེད་གཉིས་ཀྱི་འཁྲུལ་གཞི་དེ་གང་ཡིན་ཞེ་ན།འདི་ནི་ལྷུང་བཟེད་དང་།དེ་དང་འདྲ་བའི་རིགས་ཡོངས་ལ་དབྱིན་སྐད་དུ་ཞེས་སུ་བོས་པ་ལས་འཁྲུལ་སོང་བ་མིན་ནམ་སྙམ།ཞེས་པ་བོད་སྐད་དུ་ཕོར་པ་ཞེས་བྱ་བ་འགྱུར་བ་ཡིན་ཞིང་།ཞེ་ས་དང་ལྷན་དུ་ལྷུང་བཟེད་ལའང་སྦྱར་བཞིན་ཡོད་པ་རེད།སྤྱིར་ན་ལེགས་སྦྱར་རང་དུ་ལྷུང་བཟེད་ལ་པཱཏྲཾ་དང་།ཆོལ་ཟངས་པྲཏིགྲཧ༔ཞེས་འདི་གཉིས་ཀྱི་དངོས་མིང་སོ་སོ་ནས་ཡོད་འདུག་ཀྱང་།ནང་ཆོས་དང་འབྲེལ་བའི་སྲོལ་རྒྱུན་གྱི་ཅ་དངོས་འདི་དག་དབྱིན་སྐད་དུ་སོ་སོར་མེད་པས་ཕོར་པ་དབྱིབས་གཟུགས་མཚུངས་པའི་ལྷུང་བཟེད་དང་།ཆོལ་ཟངས་ཡོངས་ལ་ཞེས་སྦྱར་བཞག་པས་དེ་རིང་མགོ་རྙོག་གི་རྒྱུ་ཞིག་སོང་བ་མིན་ནམ་སེམས།རྒྱའི་བཙུན་པ་ཧྥ་ཤན་དང་།ཐང་ཟན་གཉིས་ཀྱི་ལམ་ཡིག་དུ་འདིའི་སྐོར་ཡིན་ནམ་སྙམ་པའི་གླང་ཆེན་གྱིས་མི་ཐེག་པའི་ལྷུང་བཟེད་ཀྱི་སྐད་ཆ་ཞིག་ཡོད་པ་རེད།དེ་དག་ཀྱང་ཐོག་མའི་རྒྱ་ནག་གི་སྐད་དུ་ལྷུང་བཟེད་དང་།ཆོལ་ཟངས་གཉིས་སོ་སོ་མེད་པར་དེ་གཉིས་ཀ་ལ་ལྷུང་བཟེད་དུ་བོས་ཡོད་སྲིད་པ་དང་།ཡང་ན།རྒྱ་སྐད་དུ་དེ་གཉིས་སོ་སོ་ནས་ཡོད་ཀྱང་།སྒྲ་སྒྱུར་གྱི་སྐབས་སུ་གཉིས་ཀ་ལྷུང་བཟེད་དུ་བསྒྱུར་བ་སོགས་ཡིན་སྲིད་པ་རེད།གང་ལྟར་ཐང་གི་བཙུན་པ་གཉིས་ཀྱིས་གཟིགས་པའི་ལྷུང་བཟེད་དེ་ཡང་ཆོལ་ཟངས་ཡིན་ངེས་སུ་སྙམ།རྒྱ་སྐད་ཀྱི་མ་ཡིག་རང་ལ་གཟིིགས་ཐུབ་ན་གནས་ཚུལ་གསལ་པོར་འབྱུང་ངེས།